送監丞家同年守簡池三十韵
作者：洪咨夔
朝代：宋

paragraphs: 去年爲君來，明廷峙鸞鵠。
今年爲親歸，蠶市苦思蜀。
扶輿出脩門，萬里宛在目。
大江六月寒，風飽帆數幅。
金山如幽人，杜蘅繚荷屋。
采石如壯士，鐵騎明鋈續。
五老烟光開，九華雲氣矗。
如王公大人，冠冕而佩玉。
大孤狷介甚，赤壁清曠足。
黄鶴俠者流，雋放不容束。
英雄古荆州，霜月耿喬木。
寂寞三閭亭，風露落秋菊。
陽臺峰十二，森拱峽江曲。
高標聳赤松，絕槩凜孤竹。
或如漢汲黯，抗直敢掁觸。
又如唐真卿，峻絜不受辱。
瞿唐灧澦堆，一柱軋坤軸。
潰城睢陽孤，鉤黨林宗獨。
水石明邊酌，蘋蓼佳處宿。
寬作幾月程，迎面峨眉綠。
世道淡有味，人生平爲福。
江山無愧容，草木有餘馥。
試劍信雄拔，易簡更清沃。
虎蛇方橫道，有此廉平牧。
相如駟馬貴，長孺一翁禿。
明河隔黄姑，碧落杳飛鶩。
獨復即無妄，多識廼大畜。
歲晏以爲期，仁亦在乎熟。
木末老芙蓉，闌干深苜蓿。
郵籤莫厭婁，瑟僴尉淇奧。